**SPEECH BY KWAZULU-NATAL PREMIER NOMUSA DUBE-NCUBE DURING WORLD AIDS DAY HELD IN AMAJUBA DISTRICT, VANJAZI SPORTS GROUND, WARD 12, ON 1 DECEMBER 2022**

Programme Director;

Members of the Executive Council Present;

Leadership of Amajuba District;

Members of the KZN AIDS Council;

Traditional Leaders;

Religious Leaders;

Director-General of KwaZulu-Natal, Dr Nonhlanhla Mkhize;

Heads of Departments

Municipal Managers

Senior Government Officials;

Civil Society Organisations;

Social Partners;

The Community of Amajuba District and all people of KwaZulu-Natal;

Members of the Media;

Distinguished Guests;

Ladies and Gentlemen;

**ISINGENISO**

Ngithanda ukuqala ngokubonga umphakathi wonke okulo mcimbi obaluleke kangaka ohlelwe nguHulumeni wesifundazwe njengelinye lamasu okulwa nokubhebhetheka kwe-HIV ne-AIDS.

Siyabonga ukuthi nidele konke obekumele nikwenze namuhla, kodwa nakhetha ukuzobambisana nathi ekulweni nale mpi yengculazi ehlasele umhlaba wonke, futhi esihlalise lubhojozi kulesi sifundazwe sethu.

Mphakathi waseMajuba namaphethelo, njengesiFundazwe iKwaZulu-Natal, sikhethe ukuzobungaza siqwashisane nani ngosuku lokuqwashisa ngeNgculazi nesandulela kule ndawo yaseDannhauser.

Inhloso enkulu ngeyokuthi sicobelelane ngolwazi, sikhuthazane ukubhekana nale nselelo ngoba akukho okuwumnikelo owenziwayo noma owahlobo luni esiwuthatha kancane.

Sizokhumbula ukuthi ukuze umlilo uvuthe kakhulu, udinga ukukhwezelwa ngezinkuni.

Namuhla silapha ukuzokhwezela ivangeli lokulwa nokuqeda nya iNgculazi ngonyaka u-2030. Lokho kuyokwenzeka uma sisebenza ngokubambisana nangokulingana kanye nokuhloniphana.

**ISIQUBULO SOSUKU LWENGCULAZI EMHLABENI**

Isiqubulo soSuku lweNgculazi eMhlabeni sango-2022 esiqanjwe yi-South African National Aids Council (SANAC) sithi **Masisebenze Ngokulinganayo Nangokubambisana Ukuze Siqede Isifo Sengculazi Uqobo.**

Lesi siqubulo sisuselwa emqulwini obizwa nge-Global Aids Strategy ka-2021 kuya ku-2026 ohlaba ikhwela *“lokuQeda Ukangalingani ukuze kuNqotshwe iNgculazi”.*

·  Lesi siqubulo salo nyaka siqonde ngqo ekudingideni ukungalingani okudala izihibe ezinqanda abantu ukuthi bathole ukwelashwa nokunakekelwa okuzolwa nobhubhane lweNgculazi; ikakhulukazi kulabo abathandana nabobulili obufana nobabo, abadayisa ngomzimba kanye nabanye abaningi.

·       Ukudingidwa kodaba lokungalingani kubandakanya ukubhekana nezinselelo ezisemphakathini ezivimba abantu ukuthi bathokozele amalungelo abantu avikelwe nguMthethosisekelo wezwe – esingabala kuyo ububha, ukungatholi amathuba alinganayo ezemfundo nokunye okuningi.

**MASISEBENZISE ISIQUBULO NGENDLELA EFANELE**

Mphakathi waseMajuba namaphethelo,

Singenza kangcono uma singasisebenzisa ngendlela efanele isiqubulo soSuku Lwengculazi eMhlabeni sango-2022 uma singenza lokhu okulandelayo:

·    Masisebenze ngokulingana ukuqeda ukubandlululwa nokukhishwa inyumbazana kwalabo abahaqekile;

·       Silinganise amathuba okuthola usizo lwezempilo emiphakathini esihlala kuyo;

·       Silinganise amathuba okuthi sivuke sizithathe emiphumeleni emibi edalwe yi-COVID-19;

•    Sibambisane ukuhlanganisa izidingo zezempilo ukuze siphucule ukutholakala kwazo, ukwelashwa kanye nokunakekelwa okutholakala kuzona;

• Kumele sisebenze ngokubambisana ukuhlanganisa imizamo yokuphucula ukudidiyelwa kwezidingo zezempilo ukuze kuhlomule wonke umuntu.

• Okubaluleke kakhulu wukuthi kumele senze okusemandleni ukubuyisa amakhasimende ethu asekubalekele ukuthola usizo ezikhungweni zezempilo;

**NGOKUBAMBISANA SIZOYINQOBA INGCULAZI**

Namhlanje umhlaba wonke uhlangene ukuzosho ngazwi linye ukuthi ingculazi nesandulela sayo sizoyinqoba sakhe isizukulwane esiphilile.  Lolu suku luyisikhumbuzo esibalulekile kithina sonke sokuba sibhekane namaqiniso mayelana neNgculazi nesandulela sayo.

Sihlangene futhi ngenhloso yokubuyekeza indima esesiyihambile ukubhekana nalolu bhubhane lwesifo. Siphinde futhi sihlabe ikhwela lokuvuselelana nomphakathi wonke ukuba uqhubeke nokuzinakekela, sihloniphe indlela esiphila ngayo, singathathi budedengu izimpilo zethu.

Sizogqugquzelana lapha ukuthi siqinise ngamandla umkhankaso wokuziphatha ngobuqotho.

**IZINGA LENGCULAZI E-KZN NASEZWENI LONKE**

Ucwaningo luveza ukuthi izinga labahaqwe yingculazi kulesi Sifundazwe seliqala ukubuyela phezulu. Ngo-2021, iKwaZulu-Natal ibisazihola phambili ngo-18.3% kunezinye izifundazwe ngesibalo sabahaqwe yiHIV/AIDS.

Ucwaningo luphinde luveze ukuthi abantu abathwele kanzima  ngokuhaqwa yi-HIV/AIDS yindlu emnyama, okuyibona ababuye bathande ukuba madolonzima uma kumele baye ezikhungweni zezempilo.

Siyazi ukuthi kule minyaka emibili edlule sike saba nokudideka ngenxa yobhubhane lwe-Covid-19, okuholele ekutheni kube khona ukuphazamiseka ukuthatha imishanguzo kwabanye.

Namuhla sizovuselelana ukuthi kusezandleni zethu ukuba sinqande ukubhebhetheka kwalo mashayabhuqe wesifo.

UHulumeni uzisabalalisile kuzona zonke izikhungo izinhlelo zokuthi silwe nalolu bhubhane.  Umhlaba wonke akekho uhulumeni oqhamuke nohlelo oluyihawu lokuvikela isizwe ukwedlula uHulumeni wethu lapha eNingizimu Afrika.

Izinhlelo zethu siholwa wuMnyango weZempilo zibeka phambili ukusheshisa ukutholwa kwemishanguzo, ukulwa nokucwaswa kwabantu abaphila negciwane, ukusondezwa kosizo emiphakathini, ukugqugquzela ukuhlolwa kusenesikhathi kanye nokuqwashisa umphakathi nokuwugqugquzela ukuba uhlale wazi ngesimo sawo sempilo.

Izithelo zalezinhlelo ziyabonakala ngokuthi  kuyehla  kancane ukudlula kwabantu emhlabeni ngenxa yalesisifo. , kuyancipha ukusuleleka kwezingane uma zivela emhlabeni. Izivikeli nemishanguzo kuyatholakala eduzane futhi kalula.

**SIBONGA UMSEBENZI OMUHLE**

Kusemqoka-ke futhi ukuthi emcimbini onjengalona sibonge umsebenzi owenziwa yizinhlangano ezizimele, izinhlaka zomphakathi namavolontiya nje azimele emiphakathini, bonke abasebenza ngokungakhathali befundisa abantu nge-HIV/AIDS.

Umsebenzi wenu omuhle wokukhuthaza abantu ukuba bahlole isimo sabo bese beyamukela imiphumela namhlanje usuyabonakala. Namhlanje sikhuluma ngokuthi isifundazwe saKwaZulu-Natal sesihambe ibanga elide ekwehliseni ukusuleleka ngegciwane nokusabalalisa ama-ARV kubantu abaphila ne-HIV ne-AIDS.

Sesinabantu asebephile iminyaka eminingi bephila negciwane le-HIV/AIDS ngoba uma uzinakekela, uthatha imishanguzo uyaphila njengabo bonke abantu.

Noma sesilihambile igxathu elikhulu, nokho kusasikhathaza ukuthi baningi abantu abasasuleleka ngegciwane, ikakhulukazi intsha engamantombazane.

Uma silapha-ke emphakathini waseDanawozi eMajuba jikelele, sithi kumele sisukume sizibophezele ngokuvikela abesifazane, amantombazane nezingane.

Abesifazane sithi mababe nesibindi sokutshela owesilisa ngokubaluleka kokusetshenziswa kwejazi lomkhwenyana uma kuyiwa ocansini.

Uhulumeni wakhile izinhlaka zokuthi njalo sihlale sikhuluma ngalezi zindaba ezinhlakeni zonke. Yingakho uthola ukuthi ezingeni lesifundazwe kukhona i-Provicial Council on Aids, okuyiyona eyehlisela izinhlelo phansi ezingeni lesiFunda nakomasipala bendawo lapho kune-District Aids Council ne-Local Aids Council, bese kuba nama War-rooms abhekele ukuthi zonke izinhlelo ziyafinyelela kubantu ezigcemeni zabo.

Uma sisbenza ngokubambisana sizofinyelela embonweni wethu wokwakha isifundazwe esingenabo abantu abasangenwa i-HIV bese kuthi bonke labo asebethelelekile nabathintekile ngandlela thize, bathole impilo esezingeni elifanele.

**UHLELO LOKUSOKWA KWABESILISA**

Siyafisa ukugqugquzela kwabesilisa ukuthi  lusekhona uhlelo lokusoka futhi ucwaningo luyaveza ukuthi lokhu kuyawehlisa amathuba okutheleleka ngezifo zocansi, kuhlanganisa ne-HIV, kwabesilisa, hhayi ukuthi kuyawaqeda.

Yithina mphakathi okufanele senze umehluko ezimpilweni zethu ukuze sinqobe lesi sifo.

SiyisiFundazwe iKwaZulu-Natal, siyazibophezela namuhla ukuthi sizosiguqula isithombe esikhona njangamanje sokuthi siyikhaya lalolu bhubhane ngokuba nabantu abaningi abanaleligciwane.

**IZIBHEDLELA NEMITHOLAMPILO EZISEMAJUBA**

Kulesi Sifunda sinezibhedlela zesifundazwe ezintathu okuyiMadadeni, [Newcastle](https://www.kznhealth.gov.za/newcastlehospital.htm) ne[Niemeyer Memorial](https://www.kznhealth.gov.za/niemeyerhospital.htm)). Sinaso isibhedlela esizimele kanye nemitholampilo eyisithupha esebenza ubusuku nemini ukuze abantu bakwazi ukuthola usizo lwezempilo. Kukhona nemitholampilo engu-12 esebenza amahora angu-10 ngosuku.Emajuba sinemitholampilo yesifundazwe engu-19 nemitholampilo emibili engaphansi kukaMasipala.Asigcini lapho, kunemitholampilo engomahamba nendlwana engu-7 esiza izakhamuzi zaseMajuba.

**NATIONAL AND PROVINCIAL HIV TARGETS**

Interms of the National Strategic Plan, we aim to reduce new HIV infections from 270 000 to less than 100 000 per year; reduce TB infections from 450 000 to less than 315 000 per year, as well as to accelerate the province towards meeting the UNAIDS 90-90-90 targets.

KwaZulu-Natal is performing the uppermost despite having the highest burden in the country. We are well on course with our 95-95-95 targets.

**IMIYALEZO EBALULEKILE YOSUKU LWENGCULAZI LWANGO-2022**

Singuhulumeni wesifundazwe, kusiphatha kabi ukwanda kwesibalo sabesifazane namantombazane aphakathi kweminyaka engu-15 kuya ku-24 abatheleleka nge-HIV.

Lokhu kutheleleka okungaka kudalwa ngamadoda asekhulile asebenzisa ububha babantu besifazane kanye namantombazane ukuze baye nabo ocansini olungaphephile.

Siyabagxeka labo baba ababizwa ngama-“Blesser” no-“Sugar Daddy” ngoba yibo abadicilela phansi imizamo kahulumeni yokulwa nokubhebhetheka kwe-HIV nengculazi emiphakathini yalesi sifundazwe nasezweni lonke.

Kumele bashaywe ngamahloni labo baba ngokuya ocansini olungaphephile nezingane ezincane bese bezithelela ngezifo zocansi.

Nathi singumphakathi kumele sibakhiphe inyumbazane labo baba abagila le mikhuba emibi kangaka.

Namuhla siletha umyalezo othi:

* Hlala uhlomile ngokuzihlola ukuze uthole ukuthi awuthelelekile yini ngeHIV.
* Vakashela imitholampilo engasekhaya ukuze ufunde kabanzi ngokuzivikela ezifweni zocansi ezithelelanayo kanye ne-HIV. Sebenzisa ijazi lomkhwenyana ngaso sonke isikhathi.

* Uma izinto zingahambi kahle othandweni lwakho, mhlawumbe uhlukunyezwa, phuthuma uthole usizo kungaze konakale kakhulu. Umuntu okuhlukumezayo usuke engakuthandi nhlobo.

* Impilo yakho isezandleni zakho, zivikele ezifweni zocansi ezithelelanayo

Uma sifingqa nje sithi  Cheka Impilo yakho ngaso sonke isikhathi, Masibambisane ukuze sikwazi ukukhunjulwa njengesizukulwane esayiqeda nya i-HIV/AIDS nengculazi.

Masiqhubeke nokulwa nemfundisoze namampunge nge-HIV/AIDS nesifo sofuba kanye nezinye izifo ezithathelanayo.

Konke kusezandleni zethu.Masisebenze ngokulinganayo nangokubambisana ukuze siqede isifo sengculazi.

Ngokubambisana Sithuthukisa iKwaZulu-Natal!

Siyabonga.